寄叶子吉学士
王豫嘉 (Qing)
青山雨初歇，新凉上庭砌。剪蔬罗盘餐，禄薄无过费。况与数君子，纫兰结素契。分座列高台，飔飔南风至。久迹城市间，草木鲜嘉岁。欣瞻天宇旷，远林吐苍翠。胸中有丘壑，何处非幽寄。落日下平芜，暮钟起楼际。槐花堕阶黄，丹萤流衣袂。月明东邻树，泠泠清露坠。倾觞闻晚香，高谈羲轩世。怀彼古昔人，终夜难成寐。